# Poésies de Jean Froissart/Le Dittie de la flour de la Margherite
### LE DITTIE. DE LA FLOUR DE LA MARGHERITE.

* Je ne me doi retraire de loer
* La flour des flours, prisier et honnourer.
* Car elle fait moult à recommender.
* C’est la Consaude, ensi le voeil nommer.
* Et qui li voelt son propre nom donner,
* On ne li poet ne tollir ne embler,
* Car en françois a à nom, c’est tout cler,
* La Margherite,
* De qui on poet en tous temps recouvrer.
* Tant est plaisans et belle au regarder.
* Que dou véoir ne me puis soëler.
* Toujours vodroie avec li demorer,
* Pour ses vertus justement aviser.
* Il m’est avis qu’elle n’a point de per.
* À son plaisir le volt nature ouvrer.
* Elle est petite,
* Blanche et vermeille, et par usage habite
* En tous vers lieus ; aillours ne se delitte.
* Ossi chier a le préel d’un hermitte,
* Mès qu’elle y puist croistre sans opposite,
* Comme elle fait les beaus gardins d’Égypte.
* Son doulc véoir grandement me proufite ;
* Et pour ce, est dedens mon coer escripte
* Si plainnement :
* Que nuit et jour en pensant je recite
* Les grans vertus de quoi elle est confite ;
* Et di ensi : « Li heure soit benite
* » Quant pour moi ai tele flourette eslitte,
* » Qui de bonté et de beauté est ditte
* » La souveraine ; et s’en attenc mérite,
* » Se ne m’y nuist fortune la trahitte,
* » Si gandement
* » Qu’onques closiers, tant sceuist sagement,
* » Ne gardiniers ouvrer joliëment,
* » Mettre en gardin pour son ébattement
* » Arbres et flours et fruis à son talent,
* » N’ot le pareil de joïe vraïement
* » Que j’averai, s’eure le me consent. »
* De ce penser mon espoir fait présent
* Un lonc termine ;
* Et la flourette en un lieu cruçon prent,
* Où nourie est d’un si doulc élément
* Que froit ne chaut, plueve, gresil ne vent
* Ne li poënt donner empècement ;
* Ne il n’i a planette ou firmament
* Qui ne soit preste à son commandement.
* Un cler soleil le nourist proprement
* Et enlumine
* Et ceste flour qui tant est douce et fine,
* Belle en cruçon, et en regard bénigne,
* Un usage a et une vertu digne
* Que j’ai moult chier, quant bien je l’imagine.
* Car tout ensi que le soleil chemine
* De son lever jusqu’à tant qu’il decline,
* La Margherite encontre lui s’encline
* Comme celi
* Qui monstrer voelt son bien et sa doctrine ;
* Car le soleil qui en beauté l’afine,
* Naturelment li est chambre et courtine,
* Et le deffent contre toute bruïne,
* Et ses couleurs de blank et de sanguine
* Li paraccroist ; c’en sont li certain signe
* Pourquoi la flour est envers li encline.
* S’ai bien cuesi
* Quant j’ai en coer tel flourette enchieti
* Que sans semence, et sans semeur aussi,
* Premièrement hors de terre appari.
* Une pucelle ama tant son ami,
* Ce fut l’hérès, qui tamaint mal souffri
* Pour bien amer loyalment Cephéy,
* Que des larmes que la belle espandi
* Sus la verdure
* Où son ami on ot ensepveli,
* Tant y ploura, dolousa et gémi
* Que la terre les larmes recueilli.
* Pité en ot ; encontre elles s’ouvri ;
* Et Jupiter qui ceste amour senti,
* Par le pooir de Phébus les nourri ;
* En belles flours toutes les converti
* D’otel nature
* Comme celle est que j’aim d’entente pure,
* Et amerai tous jours quoique j’endure.
* Mès s’avenir pooie à l’aventure,
* Dont à son temps ot jà l’éüz Mercure,
* Plus éüreus ne fu ains créature
* Que je seroie, ensi je vous le jure.
* Mercurius, ce dist li escripture,
* Trouva premier
* La belle flour que j’aim oultre mesure ;
* Car en menant son bestail en pasture,
* Il s’embati dessus la sepulture
* De Cephéy, de quoi je vous figure,
* El là cuesi, dedens l’encloséure,
* La doulce flour dont je fac si grant cure.
* Merveilla soy ; il y ot bien droiture,
* Car en janvier,
* Que toutes flours sont mortes, pour l’yvier,
* Celle perçut blancir et vermillier,
* Et sa couleur viveté tesmongnier.
* Lors dist en soi : « Or ai mon desirier ! »
* Tant seulement il en ala cueillier
* Pour un chapiel ; bien les volt espargnier
* Et à l’Irès ala celui cargier
* Et si le prie
* Que à Sérès le porte sans targier
* Qui de s’amour ne le voelt adagnier.
* S’en gré le prent, sa vie aura plus chier.
* Ce que dist fist errant le messagier.
* À Sérès vint le chapelet baillier.
* Celle le prist de cler coer et entier,
* Et dit : « Bien doi celui remercier
* » Qui s’esbanie
* » À moi tramettre un don qui me fait lie ;
* » Et bien merir li doi sa courtoisie.
* » Et je voeil que, de par moi, on li die,
* » Que jamais jour n’amera sans partie. »
* Moult liement fu la response oye.
* Car tout ensi l’Irès li signefie
* À son retour et li acertefie.
* Ne plus ne mains
* Là et la flour une vertu jolie,
* Car elle fist celui avoir amie
* Qui devant ce venir n’y pooit mie.
* Ne poroit jà estre ensi en ma vie ?
* Je ne sçai voir, non-pour-quant je m’afie
* En bon espoir, ce grandement m’aye.
* Mès toujours ert en coer de moi chierie,
* J’en sui certains,
* La belle flour que Margherite clains.
* Elle le vault pour ce, sus toutes lains.
* Et se me sens de la droite amour çains,
* Mercurius qui de tous biens fu plains,
* Car tant l’ama que tous soirs et tous mains
* Quels temps qu’il fust, kalendes ou toussains
* Un chapelet en portoit li compains,
* Tout pour l’amour
* Serès sa dame ; en otel pourpos mains,
* Car tant me plaist de la flour li beaus tains
* Qu’il m’est avis qu’il ne soit homs humains
* Nomméement, ne rudes, ne villains,
* Qui atouchier, y doie ongle ne mains.
* Et se l’éür j’ai eu premerains
* D’elle trouver, ne m’en lo, ne m’en plains
* Par nesun tour ;
* Fors seulement que dou perdre ai paour.
* Dont pour moi mettre en un certain sejour,
* En lamentant souhède nuit et jour,
* Et di ensi : « Pleuïst au Dieu d’Amour
* » Que je véisse enclos en une tour,
* » O le closier, la gracieuse flour ;
* » Et si n’euïst homme ne femme au tour
* » Qui sourvenit,
* » Peuïst illuec et fust en un destour,
* » À mon cuesir, n’ai cure en quel contour. »
* En ce souhet je pense toute honneur.
* Mès souhedier me fait plaisance, pour
* À grant loisir regarder sa coulour
* Blanche et vermeille, assise sur verdour.
* S’en ce parti vivoïe, nul millour
* Ne doit quérir
* Homs, ce m’est vis, qui tant aime et desir
* La flour, que fai. Car n’ai aultre desir
* Que del avoir pour véoir à loisir
* Au vespre clore et au matin ouvrir ;
* Et le soleil de tout le jour sievir,
* Et ses florons contre lui espanir.
* Tele vertu doit-on bien conjoir,
* À mon semblant.
* Si fai-je voir ; là gist tout mon plaisir.
* Il m’est avis, le jour que le remir,
* Qu’il ne me poet que tous biens avenir,
* Et pour l’amour d’une seule, à qui tir,
* Dont je ne puis que de regars joir.
* C’est assés peu ; mès ce me fault souffrir.
* Toutes les voeil honnourer et servir
* D’or en avant
* Et si prommec à la flourette, quant
* Ès lieu venrai, là où il en croist tant,
* Tout pour l’amour de la ditte devant,
* J’en cueillerai une ou deus en riant,
* Et si dirai, son grant bien recordant :
* « Veci la flour qui me tient tout joiant,
* » Et qui me fait en souffissance grant
* » Tous biens sentir.
* » Com plus le voi et mieuls me sont séant
* » Si doulc regard et si arroi plaisant ;
* » Car en cascun floron, je vous créant,
* » Porte la flour un droit dart ataillant,
* » Dont navrés sui si, en soi regardant,
* » Que membre n’ai où le cop ne s’espant.
* » Mès la vertu au Dieu d’Amours demant
* » De moi garir. »